LidanRubinov/Halacha-QA huggingface dataset:
שאלה: הלכות פסח במוצאי שבת: השנה ערב פסח יוצא בשבת, איך מתנהגים בקשר לחמץ, ואיך עושים הבדלה שהרי בצאת השבת אנו כבר בתוך חג הפסח?
תשובה: לגבי החמץ: בודקים את החמץ ביום חמישי בלילה, ובסופו אומרים את נוסח ביטול חמץ המופיע בהגדות ובסידורים, נוסח הביטול המיוחד לאחרי בדיקת החמץ. ביום שישי מבערים את החמץ עד סוף זמן ביעור חמץ (11:14), אבל לא אומרים את נוסח ביטול חמץ שבזמן השריפה. בליל שבת מותר לאכול חמץ, אך אם הבית כשר לפסח רצוי לאכול בכלים חד פעמיים, ולא להרבות במאכלי חמץ שיש חשש שישארו אחר-כך. בשבת בבוקר קמים ומתפללים מוקדם, בכדי שיוכלו לבצוע בסעודת שבת על לחם משנה חמץ, ואוכלים את כל החמץ שבסעודה עד השעה 9:50. כדאי מאוד לאכול בכלים חד פעמיים, מפני שאי-אפשר לשטוף את הכלי אם עבר סוף זמן ביעור חמץ. כמו כן, יש להגיד את נוסח ביטול חמץ (המופיע בהגדות יחד עם דיני שריפת חמץ) עד 11:14. בכדי לקיים מצות סעודה שלישית, אפשר לעשותה ממאכלים העשוים מקמח מצה מבושל (וברכתו מזונות), או על בשר ודגים. יש הנוהגים לחלק את סעודת הבוקר לשתים, אך אין לעשות זאת מפני חשש ברכה שאינה צריכה. לגבי מוצאי שבת: מוסיפים בתפילת עמידה "ותודיענו", ואומרים בקידוש יקנה"ז (יין, קידוש, נר, הבדלה, זמן) כפי שמופיע בהגדות.
שאלה: הזרעה מלאכותית: האם מותר לאישה מבוגרת רווקה שחוששת שיעבור זמנה ולא תוכל ללדת להיות מופרת בהפריה מלאכותית בזרע של גבר אחר, והאם יש הבדל אם תורם הזרע הוא יהודי או לא? מה יהיה מצב הולד הנולד אם כן? ומה יהיה מצבה של האישה? אני מבין שלא מדובר כאן במקרה רגיל אבל האישה רוצה מאוד להביא ילד לעולם.
תשובה: הדבר מכוער. זו ראיה חד צדדית. האישה חושבת רק על עצמה ואינה מביאה בחשבון את סבלו של הילד שיגדל חסר זהות של אב. ועם בעיות בנישואין. אם האב יהיה יהודי יש חשש שאח ישא את אחותו ומלאה הארץ זמה. כמו"כ יהיו בעיות באשר ליחוסו של הילד ואם האב הוא גוי אם תיולד בת היא לא תוכל להינשא לכהן. ניתן היום להקפיא ביציות זהו הפתרון ההולם.
שאלה: איך חוזרים בתשובה?: אני לא כ"כ דתי, הייתי רוצה לדעת בקצרה מה הדרך הכי טובה לחזור בתשובה, יש לי כמיהה לכך והבעיה שלי היא מאיפה להתחיל ולאיזה כיוון להמשיך, במה לעסוק ולהעסיק את עצמי?
תשובה: אתה צריך למצוא רב שידריך אותך באופן קבוע איך להתקדם משלב לשלב באופן נכון. אם אדע היכן אתה גר אנסה ליעץ לך למי לפנות. כלל גדול בתורה מה ששנוא עליך על תעשה לחברך. תשתדל להתנהג יפה אל הבריות.
שאלה: טיגון בקמח מצה: האם מותר לאכול לפני ליל הסדר מאכלים שטוגנו או בושלו עם קמח מצה?
תשובה: בבישול מותר לפי כל הפוסקים, ובטיגון לרוב הדעות מותר.
שאלה: שיעור כזית מצה: רציתי לדעת מהו שיעור כזית מצה. בשנים עברו שקלתי את המצות לשיעור של 28 גרם, אך היה קשה לי מאוד לאכול את זה. מהו השיעור המדויק?
תשובה: כל שיעורי ח הם בנפח ולא במשקל, מפני שלכל חומר יש משקל סגולי אחר. לכן בשליש מצת מכונה רגילה ודאי שיש כזית.
שאלה: להוציא את ציציות הטלית קטן או לא?: יש לי שאלה בקשר ל"טלית קטן", ידוע שיש הנוהגים להוציא את ציציות הטלית מעל לבגדיהם כדי לקיים "וראיתם אותו", ויש כאלו שלא, וידוע שכל יהודי צריך ללכת כמנהג אבותיו בקשר לכך - אבל אצלי הסיפור שונה, חזרתי בתשובה לפני כמעט שנתיים ואין לי מסורת שאוכל ללכת בעקבותיה - מה אני אמור לעשות, להוציא את ציציות הטלית או לא? (אבי ממוצא אשכנזי ואמי ממוצא מזרחי - האם זה רלוונטי?)
תשובה: פעל לפי הבנתך. אתה יכול גם לקבל עליך את הוצאת הציצית בלי נדר.
שאלה: חזון הרב זצ"ל : רציתי לשאול: מה דעתו של הרב קוק האם המדינה עצמה היא קודש או רק הארץ. וגם אם המדינה קודש זה ללא כל גבול? גם אם היא תהפוך אותנו לעוד כוכב ממדינות ארה"ב? ועוד משהו: כל תלמידי הרב, נתלים בשיטתו, לכאורה בעיניים עצומות, בטענות שאין סיכוי להסבר אחר למהלכי ההסטוריה. לכאורה זה דבר מאוד מסוכן שיכול להוביל למשבר מאוד גדול. נכון, שבכל גאולה יש משברים מאוד גדולים ואפ קשים שיכולים לראות סותרים את הגאולה, אך האם אין לזה גבול מסוים, נניח לא עלינו שזה לא הסוף, ועמ"י יצא עוד פעם מארצו אם לא טוטלית חלקית, או שהמדינה תהפוך להיות למדינת כל אזרחיה, עדיין נטען שאנחנו בתהליך הגאולה, כי הרי "אין גלות שלישית ואם התחילה הגאולה אין נסיגה" או שפשוט כל האידאולוגיה הזו תיקרוס? הרי גם ר עקיבא שהאמין בבר כוכבא, וגם לו היו ראיות והוכחות שיכול להיות המשיח (אפ שהם לא כ"כ חזקות כפי שהם היום), אבל בכל זאת הוא ראה והבין שמתי שהוא המהלך שלו היה טעות, וחזר בו. האם הציונות בהשקפת הרב לא יכולה להכשל ח"ו מחד גיסא במעין שבתאות כזו, שלא מבינה שההשקפה אם כל היופי שלה יכולה ללכת אחור, כי הרי גם אז, כולם תמכו והיה הכל מאוד מסודר ויפה, ומאידך גיסא להביא למשבר גדול לציבור?? נכון שאפשר להסביר שיש ראיות מהתנ"ך, גם לא עשיתי בירור מספיק מעמיק, אבל עדיין. ובשורות טובות.
תשובה: דעת הרב קוק, כפי שמובא ב"אורות הקודש" ובעוד מקומות, כי מדינת ישראל איננה מדינה ככל המדינות והיא עתידה להיות כסא ד' בעולם. ועל כן פשוט שכל מחדל, אפילו מרושע של הממשלה, לא יכול לחלל את קדושת הארץ או המדינה. קדושת המדינה היא עצם השלטון של היהודים על א"י. שלטונם של ישראל, גם אם אינם ראויים מוסיף קדושה, גם לארץ וגם לעצמם. מובא בהלכות א"י ל"טור", שהיה מחשובי הפוסקים הראשונים, כי אפילו היה חלק בארץ שיהודים יושבים בו ללא שליטה של הגויים, חוזרת אליו קדושת התורה, וכן כתב "הבית יוסף" כי שלטון של גויים על הארץ נקרא חורבן, אפילו נותנים לנו זכויות אזרח מלאות, ולעומת זה, שלטונם של ישראל נקרא בניין אפילו אינם שומרים תורה ומצוות. מה שכתבת כי תלמידי הרב נתלים אחריו בעיניים עצומות אין הדברים מדויקים, כי יש מקורות גדולים וחזקים מגדולי ח ומגדולי התורה בדורות האחרונים, שכתבו כי לא יהיה חורבן שלישי כאשר ישראל יעלו לארצם, וכן אנו רואים בעינינו כי יש תהליך קיבוץ גליות שלא היה כמוהו אפילו בימי עזרא הסופר, וכל רואה יודע כי אין זה בזכות מדינת ישראל, אלא בחסד ד' שפותח מדינה אחר מדינה ומחסל גלות אחר גלות בעלייה לארץ. כמו כן, ישנה עלייה עצומה בלימוד התורה ובשמירת המצוות שלא היתה כמוה שנים רבות. ובעוד שבארצות הגולה הולכת ההתבוללות וגוברת, בא"י הולכת וגוברת החזרה בתשובה. לפי כל הסימנים שנמסרו בח, והוכרו ככאלה ע"י גדולי הדורות, ביניהם: ה"אור שמח", "החפץ חיים" ולפני כן, בדברי הגאון מוילנא ולפני כן, תלמידי הבעש"ט ועוד רבים קבעו שקיבוץ הגלויות והכרת האומות בזכותנו על הארץ היא תהליך הגאולה האחרונה שאין אחריה גלות, וכן שמעתי מפי האדמו"ר מבובוב זצ"ל, אביו של האדמו"ר האחרון זצ"ל.
שאלה: מצוות ומעשים טובים: למה אחרי שמקיימים מצוות ואחרי שעושים מעשים טובים מקבלים את השכר בעולם הבא, ולא בעולם הזה?
תשובה: הסיבה לכך היא, שאנו באנו לעולם לעבוד על עצמנו, לקיים את התורה ולהתגבר על הרשעות שבנו ושבעולם. בעולם הזה אי-אפשר לקבל שכר, מפני שזהו העולם של הניסיונות וההתגברות, והשכר הוא רוחני. גם מה שמופיע בתורה שהגשם יהיה בעתו ולא יהיו מלחמות, מסביר הרמב"ם שזה נועד להסיר את כל המונעים אותנו בעבודת הבורא, ולא שזהו השכר ממש. וזאת מפני שהשכר הוא רוחני, ואפשר לקבלו רק במקום הרוחני, הוא העולם-הבא.
שאלה: הכשר רבנות מול קניה מיהודים: אני משתדלת לקנות רק מיהודים. ונדמה לי ששמעתי פעם שכדאי להקפיד על הכשר "רבנות" דווקא (ולא "בד"ץ") כדי לחזק את מחלקת הכשרות של הרבנות בארץ. ב"מחנה יהודה" בירושלים יש דוכנים רבים שיש להם הכשר בד"ץ בלבד, ודוכנים אחרים בהכשר רבנות אך רבים מהם מעסיקים ערבים. איזה ערך מבין הערכים הנ"ל עדיף?
תשובה: זו בעיה לקנות היכן שערבים עובדים, ולכן עדיף לקנות ממקום שעובדים בו יהודים. אבל באופן כללי את ודאי צודקת, שרצוי לקנות הכשר של הרבנות כדי לחזק את מעמד הרבנות.
שאלה: אסתר המלכה נישאה לגוי??: כיצד נישאה אסתר לגוי הלא זה ייהרג ואל יעבור???!!!
תשובה: אסתר נאנסה ע"י אחשוורוש ולא נישאה ברצון, וכן היא היתה "קרקע עולם", כלומר היא נבעלה ולא בעלה, ולכן לא היתה מצווה למסור את נפשה במקרה זה. (סנהדרין עד:) ר' ידידיה הכהן
שאלה: בין יהודי לערבי: ישנו בחור (מסורתי) העובד במשטרה, ומשום שהוא גר רחוק הוא נאלץ לישון ב"בית השוטר", שם הוא חולק את חדרו עם ערבי. האם הדבר מותר?
תשובה: מותר.
שאלה: "ה  אלוהיכם אמת.": האם הש"ץ צריך להגיד פעמיים את המילים "ה אלוקיכם אמת", בסוף קריאת שמע או לחכות לקהל ולומר פעם אחת בלבד?
תשובה: הש"ץ אומר פעמיים.
שאלה: שימוש בקולר ומיחם שבת: מהי הבעיה של בשימוש בקולרים ובמכשירי מי עדן שמחממים את המים בשבת, והאם קיימת אותה בעיה בשימוש במקרר רגיל בשבת?
תשובה: לגבי קירור מים: כאשר שותים מים מקולר, צריך לוודא שעל-ידי הלחיצה על הכפתור לא מתחיל לעבוד המנוע שמקרר את המים. וכמו שבמקרר מותר לפותחו בשבת, כאשר לא הכרחי שבפתיחת דלת המקרר יתחיל המנוע שלו לעבוד. אם יכול להיות שהמנוע יתחיל לעבוד, אך גם יכול להיות שהמנוע לא יתחיל לעבוד, אין שום בעיה בפתיחת הדלת של המקרר ובשתיה מהקולר, מפני שפעולת הלחיצה לא מפעילה מנוע. לגבי חימום מים: למעשה אנחנו משתמשים בשבת במיחם, שבו המים מתחממים לפני שבת, ולא מוסיפים מים צוננים לתוך המיחם. במכשירי מי עדן צריך לבדוק האם המים לא מתחממים בשבת, וכן האם אין הוספת מים צוננים למים שכבר חמים.
שאלה: הלכות פסח: 1) דג נסיכת הנילוס (מבריכה, ולא מהים) כשר לפסח? 2) אבקת מרק עוף, או אבקת מרק בצל המכיל עמילן חיטה - האם זה חמץ גמור? 3) אדם העוזב את ביתו למשך כל חג הפסח, כיצד עליו לנהוג לגבי נקיון הבית, בדיקת חמץ וביעורו, ומכירת החמץ לרב העיר?
תשובה: 1. אין הבדל לגבי הכשרות לפסח, ומי שמחמיר זו חומרא מעלמא, ולא צריך לחשוש לזה. 2. חמץ גמור. 3. לנקות היכן שרגיל להיות חמץ במשך השנה, ולמכור לרב שימכור לגוי.
שאלה: שמן כותנה בפסח: האם שמן כותנה או שמן קנולה מותר לאשכנזים (לא בדיעבד)?
תשובה: שמן כותנה כשר לאשכנזים לכתחילה.
שאלה: תלמוד תורה ביחיד: האם מי שלומד תורה לבד נעשה טיפש? האם יש מעלה ללימוד תורה ביחיד?
תשובה: יש מעלה בלימוד עם חברותא, אך מי שלומד לבד לא צריך לחשוש שיעשה טיפש.
שאלה: חינוך מיני: מתי כדאי להתחיל בחינוך מיני לבנים או בנות? האם יש הדרכות לכך בספרות תורנית? כיצד להסביר להם מושגים המופיעים גם במקרא כגון אישה נידה ועוד בגילאים שונים?
תשובה: בד"כ, שללו חכמי ישראל כל שיחה ודיבור בענייני המין כיון שטבע האדם שעצם המחשבה והדיבור על נושאים אלה מעוררים יצרים לא בריאים ומזעזעים את שלוות הנפש. אע"פ כן פשוט וברור שאין להשאיר את האדם ללא הכשרה לחיים. ע"כ צריכה להיות אמת מידה לדבר על נושאים אלה רק במידה והשומע זקוק להם, ע"מ שיוכל לתפקד בדרך ישרה ללא מעצורים וללא פחדים. לדוגמא, יש ללמד נערה על עניין הנידות רק סמוך לגיל שבו היא עלולה להיתקל בזה. וכן להדריך נער, על זהירות מגרויי יצר באותו גיל שבו הוא עלול להתגרות. אין סיבה לדבר עם נער או עם נערה על יחסי מין. אם נפגשים במסגרת לימוד תורני, או נשאלים שאלות שיש צורך לכך בידיעות, אז יש לספק את הידע הנדרש ללימוד ורק אותו בלי הרחבה. כמובן, שלפני נישואין יש צורך בהדרכה מלאה לכל מה שעלם או עלמה זקוקים לתפקודם המלווה בשמחת חיים בריאה. הניסיון מראה שחינוך בדרך זו הביא הרבה אושר בזמן הנישואין, ויכולת לעסוק בכל תפקידי החיים במלא המרץ בגיל הבחרות ללא גרויים מיותרים העלולים לעכב את הצלחת החיים.
שאלה: ברכת הבמבה: רציתי לשאול מה מברכים על הבמבה כי שמעתי שיש אומרים שמברכים עליה בורא פרי האדמה
תשובה: הברכה הנכונה היא "שהכל נהיה בדברו". ברכתו של השוקולד - הרב ליאור. ברכתו של שוקולד לבן. ההבדל בין שוקולד לבמבה. ברכת הבמבה - הרב ליאור.
שאלה: שאלת פדיון לאחר הפלה!: יש לי בן שיחייה שהוא כבר בן שנתיים אבל לא ערכתי לא פדיון מכיוון שאישתי עברה הפלה לפניו אבל אני בספק עדיין! תוצאות הבדיקה: הגיעה לגרידה בשבוע השבע לאחר שהעובר לא התפתח במשך 3 שבועות. אין גבולות שק. שק לא סדיר, עובר קטן ללא דופק, רחם מוגדל, כ-7 שבועות, דימום קל.
תשובה: נראה שיש חיוב לבצע פדיון הבן במצב שלכם כיון שהולד הראשון לא הגיע לכלל תחילת אברים.
שאלה: שהחיינו על בגדים: מהו הכלל בברכת שהחיינו בקניית דברים חדשים?
תשובה: אם קנה בגד ועבורו זו שמחה, מברך עליו "שהחיינו". ולכן יש להבחין בין הדברים שאדם קונה, שבדרך-כלל מי שקונה גופיה אינו שמח, אבל אם יקנה חליפה, הוא ישמח ולכן יברך. אבל אדם עשיר, יכול להיות שעבורו קנית חליפה אינה משמחת, ולכן לא יברך.
שאלה: פתיחת דלת במלון בכרטיס מגנטי: לאחרונה מוחלפים המנעולים בדלתות במלונות בחו"ל ממנעול רגיל לפתיחה בכרטיס מגנטי. לא ניתן להשאיר את הדלת פתוחה מסיבת ביטחון. האם מותר לפתוח את הדלת בכרטיס המגנטי?
תשובה: אין אפשרות לפתוח דלת בשבת ע"י כרטיס מגנטי. יש מלונות שיש להם גם מפתח רגיל, אם אין - צריך להדביק משהו על המנעול שהדלת לא תינעל כל השבת ואת חפצי הערך למסור לשמירה בקבלה או בכספת הנמצאת בחדר. אם אתה חושש להשאיר את הדלת פתוחה הנח כסא ליד הדלת.
שאלה: תהילים: מזה שנה אני סובלת בחיי עם בעלי ואנו לפני גירושין, ויש לנו ילדה קטנה מקסימה. האם אתה יכול להמליץ לי על קריאת פרקי תהילים מסוימים שיעזרו ל בית וזוגיות?
תשובה: כדאי לקרוא את כל "שיר המעלות" מפרק ק'כ עד פרק קל'ד ואולי כדאי להיעזר גם ביועץ לענייני נישואין. כדאי לזכור, שאם זכיתם בילדה קטנה מקסימה, אז בודאי שיש זכות בילדה זו גם לצד השני ולכן צריך להעריך אותו. אם תלמדו להסתכל בהערכה ובראיית הדברים החיוביים כל אחד על השני זה יעזור הרבה להתגבר על כל הבעיות האחרות ומהשמיים יעזרו לכם. הייתי מייעץ גם כשאת מתפללת לכוון בברכת "המברך את עמו ישראל ב " לכוון גם על ה הפרטי בבית.
שאלה: אטמור בשבת: האם מותר להתקלח בשבת עם אטמור שיחמם לי את המים?
תשובה: אסור.
שאלה: היתר קטניות: 1. אחותי סובלת ממחלה שנקראת צליאק, ואינה יכולה לאכול כל דבר המכיל גלוטן, לדוגמא קמח חיטה. ולכן בגלל שאינה יכולה לאכול שום דבר עשוי מקמח, היא אינה יכולה מצה בפסח. אמא שלי שאלה את הרב השכונתי ולאור המצב הוא התיר לאחותי לאכול קטניות בפסח (אנחנו אשכנזים) כדי שתוכל לאכול משהו. אמי החליטה שקשה ובלתי אפשרי בשבילה לנהל 2 מטבחים אחד לאוכלי קטניות והשני ללא אוכלי קטניות ולכן החליטה שכל המשפחה תעבור לאכול קטניות. כיצד אני אמור לנהוג בעניין? האם יש לי היתר לאכול קטניות? ומה דין הכלים שבישלו בהם את הקטניות?
תשובה: כיום יש מצות מיוחדות לחולי צליאק. אבל חוץ-מזה, לא צריך להפוך את כל הבית לאוכלי קטניות. שייחדו לה שנים-שלושה כלים שבהם יבשלו לה את הקטניות, ולגבי כלי האכילה לא צריך להחמיר, ומותר לאכול מצלחת שהיא אכלה ממנה, אם הצלחת שטופה ונקיה. ובכלל, כדאי שלא להגזים לשני הצדדים, ולכן אין לכם היתר שכל המשפחה תעבור לאכילת קטניות, אלא רק אחותך שזקוקה לזה.
שאלה: גניזת תמונה: האם צריך לגנוז תמונה של רב חשוב או שכתוב את השם שלו?
תשובה: אין צורך. הרב רואי מרגלית.
שאלה: מה נחשב כלי לנטילת ידים?: 1. מהם הדרישות ההלכתיות לצורך הפיכת כלי מסוים לנטילת ידיים לכדי נטלה כשרה? 2. האם ישנה דרישה מסוימת לנפח הכלי או הגודל? 3. האם יש הגבלה לגבי החומר ממנו עשוי הכלי?
תשובה: כל כלי שיש לו בית קיבול, ולא משנה כלל מאיזה חומר הוא, יכול להוות נטלה כשרה, בתנאי שאין בו נקב והוא שלם, ותכולתו היא 86 סמ"ק. לכן, גם קופסת שימורים יכולה להוות נטלה כשרה, וגם ג'ריקן יכול להוות נטלה כשרה.
שאלה: ציצית תכלת : ידוע לי שהרב פוסק בעניין לבישת פתיל תכלת לפי שיטת הרמב"ם. יש בידי סט של חוטי פתיל תכלת ראב"ד. שאלתי היא האם אפשרי הדבר לקשור חוט לבן לחוט התכלת, ובכך לעשותו חוט אחד לפי שיטת הרמב"ם?
תשובה: מותר.
שאלה: דין גידולים בעציץ שאינו נקוב: איני בקי במציאות גידול העלי חסה של גוש קטיף אבל בראותי סרט נסתפקתי בברכותיהם אם דומים לגדולי עציץ שאינו נקוב שכתב החיי אדם שאין מברכים המוציא. מה מציאות ירקות אלו? האם יוצאים ידי חובת מרור לענין טעם מרור? האם מברכים האדמה על גידולי חממה אלו?
תשובה: א. ירקות העלים ללא חרקים גדלים בגוש קטיף על הקרקע עצמה ולכן לא מתעוררת שאלת הגידול בעציץ שאינו נקוב. ב. שאלה זו התעוררה בשמיטה הקודמת, אך ההכרעה היא שמברכים בורא פרי האדמה גם במה שגדל בעציץ בעציץ שאינו נקוב בניגוד לספקו של החיי אדם, ראה במאמרו של הרב יהודה עמיחי ס' התורה והארץ ח"ו עמ' 364-371. ג. לגבי אכילת המרור כבר הביא הגרש"ז אויערבאך זצ"ל ראיה מפורשת מן הגמ' פסחים לה ע"ב שיוצאים ידי חובת מצה (ולכן גם מרור) בגדל בעציץ שאינו נקוב עי"ש. בברכת התורה והארץ, הרב יואל פרידמן
שאלה: ברכת האילנות על עץ מעורב: האם מותר וראוי לברך ברכת האילנות על עץ שערבבו בו קלמנטינה ולימון (לא מורכב), כלומר שיוצאים ממנו ענפים עם פרי אחד ואחרים עם פרי אחר?
תשובה: לגבי עץ שיוצאים ממנו ענפים הגדלים עליהם קלמנטינה וענפים הגדלים עליהם לימון: ראשית ראוי לציין שפורסם לאחרונה שמשווקים עצים כאלה עם הכשר. מדובר בעצים שביצעו עליהם כמה הרכבות עין, כל עין במין אחר של הדרים, ולכן יוצאים באותו עץ מיני פירות הדר שונים. השאלה מהבחינה ההלכתית האם הרכבות אלו מותרות. אף שיש מקום להתפלפל אם מיני הדר נחשבים מין אחד, נראה לענ"ד שכיוון שרואים סוגים רבים של פירות על אותו עץ - אין לך מראית עין גדול מזה ומראית העין הוא כלל גדול בהלכות כלאים ועל פיו נקבע המין. לכן כתבתי במאמר ראה חוברת אמונת עתיך 18 עמ' 26 שיש לאסור הרכבות אלו, ולכן יש לאסור גם נטיעתם וקיומם של עצים אלו. קישורית למאמר הנ"ל מצ"ב: לגבי השאלה אם מותר לברך על עצים אלו ברכת האילנות יש כאן שאלה נוספת. לגבי ברכת האילנות על פירות ערלה נחלקו הפוסקים: יש אומרים שאין לברך ברכת האילנות על פירות ערלה שכן אינו יכול לומר 'ליהנות בהן בני אדם' ויש אומרים שהברכה היא ברכת השבח באופן כללי על המין. לפי"ז במקרה שלנו שבוודאי מותר ליהנות היה מקום לומר שמותר לברך כי בוודאי מותר ליהנות מפירות שגדלו על עץ שנעשה בו איסור כלאי אילן. מאידך נראה לי שכיוון שברכת האילנות היא ברכת השבח, ברכה על עצים שנעשה בהם איסור כלאים יש בכך התרסה כלפי מעלה, ולכן נראה לי שכדאי לבחור עצי פרי אחרים. ב ובברכת התורה והארץ, יואל פרידמן
שאלה: תרומות ומעשרות הלכה למעשה: יש לי שק של תפוזים שדורש לעשות תרומות ומעשרות. אשמח אם תפרט לי את הסדר והכמויות מכל דבר ומה לעשות עם התרומות לאחר ההפרשה? האם צריך לזרוק לפח או שמה עדיף לתת לכהן ולוי?
תשובה: א. יש להפריש תרומות ומעשרות מכל מה שגדל בקרקע, קרי פירות ירקות וכדו'. ב. יש להפריד ולהניח בצד קצת יותר מאחוז אחד. ג. יש לקרוא את כל נוסח הפרשת תרומות ומעשרות. ד. יש להתקשר אלינו למכון התורה והארץ (086847325) או לפנות לאתר שלנו, לעשות מינוי לשם חילול מטבע של המעשר השני, וכן לנתינת המעשר הראשון. מי שעושה מינוי מקבל נוסח הפרשה מסודר. ה. לאחר אמירת הנוסח יש לשים את מה שהנחת בצד (האחוז  ) לשים בשקית ולזרוק בפח. בכבוד רב ובברכת התורה והארץ, הרב יואל פרידמן.
שאלה: אוכל חמץ לתוכים: באתר מופיעה תשובה של רב המתירה לתת לתוכים דוחן בפסח. בשנה שעברה שאלתי רב והוא פסק שדוחן זה שיבולת שועל- 5 מיני דגן, ולכן אין אפשרות להאכיל את התוכי בפסח בדוחן?
תשובה: דוחן הוא לא חמץ, אבל הוא יכול ליהפך לחמץ ןלהחמיץ אם יבוא במגע עם מים. לכן יאכילו את התוכי כל פעם בכמות קטנה שהוא בודאי יאכל אותה, ולא לתת לו את המים באותו זמן. לאחר שהוא גומר את הדוחן אפשר להניח בצד השני את המים.
שאלה: מקום למתעניינים ביהדות: יש לי חברה חילונית שמחפשת תשובות. אנו יושבות ודנות על כל דבר ויורדות לפרטים, ותוך כדי שיחה התחוור לי שעליי להפנותה לאנשים שיוכלו לספק לה את מלוא התשובות. לא כל מוסד יתאים לה, היות והיא פועלת גם לפי ההגיון. לפני שאני ממליצה לה לאן ללכת איתי יחד, אני רוצה למצוא לה את המקום הנוח והטוב ביותר, רצוי מ"חוזרים בתשובה" שלא תהיה תשובה שלא יוכלו לענות עליה בצורה הגיונית (למרות שבסופו של דבר זה הכל אמונה) תשובות אפילו על גבול המדעיות. אני רואה חשיבות רבה לעניין והייתי שמחה לשיקול דעת נכון מצדכם להמליץ על מקום שיתאים לנו למצוא את מהות החיים האמיתית. והמשך יום נעים.
תשובה: אם אתן גרות באזור תל אביב הייתי ממליץ לכם לפנות לרב אריאל דורפמן בפלפון 0525665588 והוא ימליץ לכם על כתובת מתאימה למילוי בקשתכם. גם אם אתן גרות באזור אחר אפשר להעזר בעצתו.
שאלה: קברי צדיקים בניסן ובחג הפסח: האם בהגבלה שלא לבקר בבית החיים בחודש ניסן - כלולה גם השתטחות על קברי צדיקים, והאם ישנו חילוק בין חג הפסח לבין שאר חודש ניסן?
תשובה: קברי צדיקים אינם מצערים ולכן מותר לבקרם בחודש ניסן. פוק חזי מה נעשה במערת המכפלה בחוה"מ.
שאלה: פסח: האם מוצרים שאינם חמץ אבל גם אינם כשרים לפסח (כמו למשל ממתקים שימורים וכדומה) צריכים למכרם לגוי?
תשובה: לא צריך למכרם לגוי.
שאלה: חמ"ל צבאי בשבת: אני משרת בחמ"ל במילואים. 1.אנחנו מקבלים במייל במחשב התרעות שצריכים להעביר לכוחות. האם מותר להדפיסם בשבת. כיצד יש לעשות זאת? 2.לעיתים אנו נדרשים להוציא מהמחשב פקודות ולהדפיסם. כמובן שהפקודות נדרשות לשם ידע מה לעשות במצבי חירום. כיצד יש לנהוג? 3.האם השכמות לחיילים בטלפון ע"מ להעירם לפעילות מבצעית מותרות? 4.האם יש המלצות נוספות לחייל בחמ"ל?
תשובה: 1. מותר להדפיס, מפני שאלו הנחיות הנוגעות לפיקוח-נפש. אמנם, אם הדבר אפשרי, יש לעשות זאת בשינוי, כגון: כתיבה ביד שמאל וכדומה, אבל רק בתנאי שזה לא יגרום עיכוב בהעברת המידע. 2. עד כמה שידוע לי, הפקודות למצבי חירום הן ידועות כבר. כל מה שצריך זה להדפיסם. לכן נראה לי, שידפיסו את הפקודות מערב שבת, ומה שצריך להשתמש ישתמשו בשבת, ומה שלא יהיה בו צורך בשבת, ישמידו בצאת שבת. 3. אם זה לצורך הפעילות - מותר. 4. אם הנך רואה שפעולה מסוימת אינה חיונית, אל תעשה אותה. ואם התברר לך במהלך עשיית המלאכה שאינה חיונית, תפסיק אותה באמצע.
שאלה: מזון חיות מעבדה בפסח: אני עובד במעבדה העוסקת במחקר רפואי, וכחלק ממנו עושים שימוש בחיות מעבדה (עכברים, חולדות וכד ). המזון שהן מקבלות הוא חמץ, אך לא ניתן להחליף מזון באופן זמני על-מנת שלא לפגוע בתנאי הניסוי. יצויין גם כי מדובר בבע"ח ספציפיים שלקח זמן רב לפתחם, ולא ניתן פשוט להשמידם ולהשתמש באחרים לאחר הפסח. כמו"כ, המחקר נועד בגדול לרווחתם של חולים, אך לא בטווח הזמן המיידי (כך שלא נראה לי שזה ייחשב פיקוח נפש). החמץ במוסד אליו שייכת המעבדה נמכר לגוי, אך בעלי החיים עצמם לא. 1. האם עצם השימוש במזון המכור במהלך הפסח אינו מפקיע את מכירתו? האם יש בכך גזל? 2. גם אם הגוי יסכים לשימוש שייעשה בחמץ, האם מותר להאכילו לבע"ח השייכים למוסד (שהוא בבעלות יהודית)? 3. האם ניתן לתת לפני הפסח כמות מזון שתספיק לכל השבוע ובכך לפתור את הבעיה?
תשובה: תמכרו את כל המעבדה לגוי, כולל את החיות, ושגוי יכנס ויאכיל אותם.
שאלה: חומצת לימון בפסח: האם יש בעיה עם חומצת לימון בפסח, האם יש חשש לקטניות או חמץ בחומצת לימון?
תשובה: צריך לבדוק שהיא לא נעשתה מחמץ.
שאלה: המתנה לאחר אכילת מאכל שנגע בבשר: כבוד הרב אכלתי מאכל פרווה, שניתן לי במלקחיים שנגעו בבשר. האם אני נחשב בשרי, וצריך להמתין שש שעות לפני אכילת חלב? ב מראש
תשובה: לא, אינך בשרי
שאלה: אם ברכתי בלי כיפה?: אם ברכתי בלא כיפה בשגגה מה עלי לעשות?
תשובה: אם אדם ברך בבית תחת כיפת גג, יש לסמוך על דעת "הים של שלמה" שסובר שברכה מתחת למקום מקורה פטורה מכיפה וע"מ שלא לברך ברכה לבטלה, כי לדעתו אדם פטור, אם יברכו שוב, יש בזה ברכה לבטלה, לכן אין צורך לברך שנית. אם אדם בכל זאת, רוצה להחמיר על עצמו יכול לברך בתנאי שיברך בלי שם ומלכות.
שאלה: חימום אוכל בפסח - בתנור מוכשר או פלטה מוכשרת: אני מתארח בפסח בע"ה במלון עם השגחה רגילה של רבנות ת"א, אך אני מביא לשם מראש ארוחות מוכנות בכשרות מהדרין לפסח (בתאום עם המשגיח במלון). בביתי אני נוהג שלא להקל להכשיר את התנור לפסח. איזו אפשרות עדיפה לחימום האוכל: א. חימום במטבח של המלון (שהוכשר ברמה "רגילה"). ב. להכשיר את הפלטה שבביתי (עליה מונחות גם חלות במהלך השנה) ולחמם עליה במלון. ג. או שצריך לקנות פלטה חדשה לפסח ולחמם עליה במלון. אם אפשרות ב - אז איך להכשיר את הפלטה?
תשובה: אתה יכול לחמם במלון ע"י עטיפת האוכל בנייר מתכת כפול או להביא אתך פלטה לאחר שהוכשרה, דהיינו שנוקתה היטב וחמממה זמן ממושך (כשעה)
שאלה: חמץ ובעלי חיים: א. נתקלתי במוצרי מזון יבש לחתולים (בשם "לה - קט"), עליהם נוספה מדבקה המגדירה אותם כנטולי חמץ, בהשגחת הרב חיים זריצקי (למיטב ידיעתי, רב שכונה בחדרה). האם ניתן לסמוך על כך בפסח? ב. האם ניתן לאחר פסח לרכוש מזון לבעלי חיים המכיל חמץ? מחד גיסא, ברור שהחנות לא מכרה את חמצה לפני החג (שלא כמרכולים לבני אדם), ומאידך גיסא אין זה מן הראוי לרכוש את החמץ כעת ולהשאירו ברשותי על סמך היתר מכירה, שכן מדובר בחמץ גמור. ג. כיצד יש לנהוג בפסח באקווריום זכוכית (המכיל אף צמחי פלסטיק) לדגים שהואכלו בתערובות חמץ במשך השנה? האם יש צורך ודרך להכשיר?
תשובה: א. תתקשר לרב ותשאל אותו. ב. תחפש מקום שכן מכרו בו חמץ, ואני יודע שיש חנויות לחיות בירושלים שמוכרות את חמצן. ג. אין בעיה באקווריום, והוא לא טעון הכשר מיוחד לפסח.
שאלה: הכשרת כיריים חשמליות לפסח: כיצד מכשירים כיריים חשמליות לפסח?
תשובה: מנקים טוב ומפעילים לקצת זמן.
שאלה: נגיעה באבני הכותל: האם מותר לפשוט ידים ורגלים על אבני הכותל (במצב עמידה)?
תשובה: יש נמנעים מכך, אך מעיקר הדין מותר
שאלה: בדיקת חמץ בגן ילדים: אני גננת ומוגדרת כמנהלת הגן בגן עירוני, האם עלי (או על בעלי) מוטלת החובה לבדוק בו חמץ? האם עליי לעשות זאת?
תשובה: את חייבת לבדוק את הגן מכל חמץ ביום האחרון לפני החופש. אם הדבר לא נעשה בערב פסח לא מברכים.
שאלה: קריאת ספר בשירותים: קראתי תשובה שלך שאומרת שמותר לקרוא בשירותים ספרים מדעיים, ולא דברים שבקדושה. האם מותר בכלל לקרוא ספר בעברית בשירותים? האם מותר שספר בעברית ישהה בשירותים סתם כך?
תשובה: ספר חול - כן
שאלה: כליאת בע"ח: לפני כמה ימים מצאתי ברחוב צב ולקחתי אותו לביתי כדי לגדל אותו. רציתי לדעת האם יש צער בע"ח בכך ששמתי אותו בכלוב? האם זה משנה אם הכלוב גדול יותר או קטן יותר? ובכלל האם יש איסור לגדל בע"ח לשם הנאה כשאין בזה צורך ממשי כמו לגדל תוכים?
תשובה: אין בזה משום צער בעלי-חיים.
שאלה: ביקור בפסח אצל חילוני: האם מותר לבקר בפסח אצל משפחה שיש לה חמץ בבית או שמא זה מחזק ידי עוברי עבירה? הם רוצים לסגור את המטבח בשעת הביקור.
תשובה: מותר.
שאלה: הלנת שכר: כאשר אני מזמינה שמרטפית לילדים, או עוזרת - לפי ההלכה האם אני חייבת לשלם באותו יום (אם שכחתי להוציא מזומנים באותו יום) או שזה ר לשלם בפעם הבאה אם יש הסכמה?
תשובה: אם השכיר מוותר או מוכן לדחות את הת ליום אחר, אין בזה שאלה של הלנת שכר ואין בזה שום איסור. בנוסף לכך, גם אם אין כסף לאדם, ובאמת הוא אנוס גם אז הוא פטור. רצוי שאדם יתכנן מראש שלא יקרה דבר כזה, אך בכל מקרה, אם השכיר, השמרטפית או עוזרת במקרה אחר, אומרים בלב שלם שהם מוכנים לחכות וזה לא מפריע להם, אין בזה שום איסור של הלנת שכר.
שאלה: בעיות עיכול ופסח: אני בטיפול רפואי בעיקבות בעיה של פיסורה. אני בדיאטה ובטיפול של ניפדפין. אמרו לי רק מצה מקמח מלא. מה השעור המינימלי של מצה בליל הסדר? תאנים יבשים מאוד עוזרים לי - האם יש תאנים כשרים לפסח? האם מותר לקחת קפסולות של אסידופולוס בפסח?
תשובה: שמעתי שכל המצות השמורות הן מקמח מלא כי נמעים מהרטבת הגרעינים ולכן אין מקלפים את הסובין. המינימום הוא כזית, לפחות חצי מצה. בשאר ימי החג חוץ מליל הסדר הימנעי מאכילת מצה היא גורמת לעצירויות ולהחרפת מחלתך. אכלי הרבה ירקות. הניפדיפין כשר לפסח. יתכן שיש תאנים כשרות לפסח חפשי בסופרים גדולים. האסידופולס לא נמצא ברשימת התרופות הכשרות לפסח.
שאלה: פאה או כיסוי ראש שמגלה שער רב: כשאני מכסה את ראשי במטפחת או בכובע יוצא שלפעמים יש יותר מטפח על טפח של שער מגולה. כיוון ששערי חלק כיסוי הראש לפעמים נופל לאחור ואז השערות מתגלות אפילו יותר. במידה ואלבש פאה היא תכסה את כל השערות ובנוסף לא תיפול. במקרה כזה, מה עדיף, פאה או מטפחת?
תשובה: כסוי ראש מלא במטפחת או בכובע זה הדבר העדיף ביותר. פאה שמכסה את כל הראש יש בה קיום ההלכה אבל לא רוחה של ההלכה אם אי אפשר להבחין שזו פאה. יתכן שבמקרה שלך יש מקום לפאה חלקית היכן שהשער מתגלה ולכסות את הראש במטפחת.
שאלה: האם מותר לשמור בשר וקפואים חמץ?: ברשותנו נשאר הרבה בשר ועוף קפוא, כמו כן שימורים ושמן. האם זה אפשרי לשים את הקפואים במקפיא בצד עטופים ואת החמץ במחסן?
תשובה: ככלל נוהגים שדברים שהם ודאי חמץ לא משאירים ולא מוכרים אותם אלא זורקים, אף שמעיקר הדין ניתן למוכרם, אך דברים שבמהותם הם לא חמץ כמו בשר או שמן קטניות יש לעוטפם בשקית וליחד להם מקום במקפיא במדף מסוים או במחסן בארון מסוים וגם לרשום על המדף "חמץ לא להשתמש בפסח" ולידע את שאר בני הבית. הרב רואי מרגלית.